b'\n_START_ARTICLE_\nJoker L\xc3\xb8rdag\n_START_PARAGRAPH_\nJoker havde premiere hos Danske Spil den 22. januar 2000. I mange \xc3\xa5r spillede man kun Joker om l\xc3\xb8rdagen, men i november 2008 blev Joker Onsdag tilf\xc3\xb8jet, og for at adskille de to spil skiftede l\xc3\xb8rdagsspillet ogs\xc3\xa5 navn og blev til Joker L\xc3\xb8rdag._NEWLINE_Joker er et till\xc3\xa6gsspil, og det kan ikke k\xc3\xb8bes separat. Det kan k\xc3\xb8bes i forbindelse med f\xc3\xb8lgende spil: Lotto, Onsdags Lotto, Boxen, Tips 12 og Tips 13._NEWLINE_Det foreg\xc3\xa5r rent praktisk ved, at man afkrydser p\xc3\xa5 sin kupon til et af de fem n\xc3\xa6vnte spil, om man ogs\xc3\xa5 vil spille enten Joker Onsdag eller Joker L\xc3\xb8rdag. Eller dem begge to. Der er nemlig mulighed for, at man for eksempel p\xc3\xa5 sit Tips 13-spil tilf\xc3\xb8jer Jokerspil b\xc3\xa5de til l\xc3\xb8rdag og onsdag._NEWLINE_N\xc3\xa5r man spiller Joker, f\xc3\xa5r man to r\xc3\xa6kker med syv tal. Tallene er to vilk\xc3\xa5rlige 7-cifrede tal mellem 0000000 og 9999999, som p\xc3\xa5trykkes kvitteringen. Jokertallene l\xc3\xa6ses bagfra, og tallenes v\xc3\xa6rdi og placering skal svare n\xc3\xb8jagtigt til de udtrukne tal. For at have gevinst skal man have minimum to rigtige._NEWLINE_Den st\xc3\xb8rste Jokergevinst indtil videre faldt i 2005, hvor en enkelt spiller vandt 35.875.154 kroner.'